טיירה בנקס

ביוגרפיה

טיירה נולדה באינגלווד, לוס אנג'לס, קליפורניה לקרוליין ודונלד בנקס. יש לה אח המבוגר ממנה ב-5 שנים בשם דבין. הוריה התגרשו כשהייתה בת 5.
כשגדלה, רזתה מאוד ואף, לדבריה, נחשבה ל"הברווזון המכוער". בנקס מספרת שהייתה זו תקופה מאוד קשה בשבילה ובה פיתחה בעיית דימוי עצמי. ב-1991 הייתה אמורה להתחיל ללמוד באוניברסיטת "לויולה מרימאנט", אולם ויתרה על כך עקב רצונה בקריירת דוגמנות.

דוגמנות

בנקס החלה לדגמן בגיל 15, כאשר למדה בלוס אנג'לס. ארבע סוכנויות דחו אותה לפני שחתמה ב"L.A Models". לאחר מכן עברה לסוכנות הדוגמנות עלית. היא קיבלה הזדמנות לדגמן באירופה ועברה להתגורר במילאנו. ב-1991, לאחר שדגמנה לראשונה במסלול היא הוחתמה לדגמן ב-25 תצוגות בשבוע האופנה בפריז. לאחר מכן היא הופיעה על שער מגזין Elle וווג. היא דגמנה בתצוגות אופנה של שאנל, ולנטינו ופנדי. היא הופיעה בקמפיינים של דולצ'ה וגבאנה, איב סאן לורן, ראלף לורן ונייק, והשתתפה בתצוגות אופנה בפריז, מילאנו, לונדון, וטוקיו. באמצע שנות ה-90 שבה בנקס לאמריקה.
היא הייתה לאמריקאית-אפריקאית הראשונה שהופיעה בתמונות שער של מגזינים רבים נחשבים כמו GQ, גיליון בגדי הים של ספורטס אילוסטרייטד וקטלוג ויקטוריה'ס סיקרט.
בשנת 1997, זכתה בפרס "VH1" בקטגוריית "דוגמנית העל של השנה". היא כיכבה בתצוגת האופנה היוקרתית של ויקטוריה'ס סיקרט בין השנים 1997–2005. ב-2010, היא חתמה בסוכנות הדוגמנות IMG שייצגה אותה גם בעבר.
על רקע אופנת ה"הרואין שיק", שנקרא על שם דוגמנית העל הבריטית קייט מוס, בשל גופה הדקיק, התבלטה טיירה עם מבנה גוף חושני יותר, גובה של כ-1.78 מטר ומידות 88-60-90 לערך. רק לאחר מאמץ שכנעה מעצבי אופנה שמבנה גופה מתאים למסלול הדוגמנות. לבסוף זכתה לתהילה בינלאומית. מאוחר יותר בקריירה שלה, התעייפה מעולם אופנת העלית והחלה בחיפוש עבודה בפרסומות אופנה צדדיות.

קולנוע

בנקס הופיעה במספר תפקידים שולים בסרטים רבים במהלך השנים. הופעתה הראשונה בקולנוע הייתה ב-1995 כשכיכבה בדרמה עתירת השבחים "ללמוד מהחיים". בנוסף שיחקה לצד לינדזי לוהאן בסרט של דיסני "בובה אמא". היא השתתפה גם בשנת 1999 בסרט "אהבה גורלית", בשנת 2000 ב"חופשיות על הבר" ובשנת 2002 בסרט השמיני בסדרת סרטי ליל כל הקדושים - "ליל כל הקדושים: תחיית המתים". כמו כן, בנקס הופיעה בסרטים בתפקיד עצמה, כמו "רעם טרופי" ו"האנה מונטנה: הסרט"

טלוויזיה

קריירת הטלוויזיה של בנקס התחילה ב-1993, העונה הרביעית של "הנסיך המדליק מבל אייר" בה שיחקה את ג'קי, חברה של וויל. בשנת 1999, היא הופיעה בסדרה תהרוג אותי וזהו בתפקיד עצמה. ב-2000 היא שיחקה בסדרה "פליסיטי", והשתתפה בפרק של התוכנית "מד טי.וי". בנוסף, היא התארחה בתוכניות הטלוויזיה: חלומות אמריקאים, אחת שיודעת (בעונה השלישית), שייק וGlee.
בשנת 2003 עלתה תוכנית המציאות המצליחה "הטופ מודל הבאה" בה שימשה כמפיקה בפועל, מנחה ושופטת ראשית.
בתוכנית מתחרות מתמודדות (ומתמודדים, החל מעונה 20) ממקומות שונים בארצות הברית על התואר 'הטופ מודל הבאה'. התוכנית זוכה להצלחה רבה בארצות הברית, ובעולם. עד כה שודרו עשרים ושתיים עונות של התוכנית, ובישראל משודרת רק העונה השמונה עשרה. ב-2016 הודיעה בנקס, תוך כדי שידור העונה ה-22 שזו תהיה העונה האחרונה של התוכנית.
בנוסף, שודרה התוכנית במעל שישים מדינות וזכתה לגרסאות שונות מסביב לעולם, ביניהן "הדוגמניות" בישראל.
בשנת 2005 עלתה תוכנית האירוח היומית שלה, "המופע של טיירה בנקס". בתוכנית מוצגים סיפורים על חיי היומיום של אנשים לצד ראיונות עם מפורסמים, בפורמט דומה ל"מופע של אופרה וינפרי", תחת הסלוגן "לכל אישה יש היסטוריה", קידמה טיירה את תוכניתה תוך כדי שימוש בזיכרונות עבר רגשיים על ילדותה ועל גיל ההתבגרות שלה.
התוכנית זוכה להצלחה רבה, ואף טיירה זכתה בשני פרסמי אמי על תוכניתה, בשנת 2008 ובשנת 2009.
באביב 2010 סיימה התוכנית את עונתה החמישית והאחרונה, התוכנית שודרה עד סוף 2010.

מוזיקה

ב-1991, השתתפה בנקס בקליפים: "Black or White" של מייקל ג'קסון, "Love Thing" של טינה טרנר ו"Too Funky" של ג'ורג' מייקל.
בשנת 1995, השתתפה בקליפ של מוב דיפ לשיר "Trife Life", וב-1996, כיכבה בקליפ של ליונל ריצ'י לשיר "Don't Wanna Lose You".
ב-2004, הקליטה את הסינגל הראשון שלה "Shake Ya Body", שלדבריה הוקלט בצורה גרועה. קריירת הפופ שלה נכשלה בטרם התחילה. במהלך עונה 22 של הטופ מודל הבאה הקליטה את שיר התדמית לליין מוצרי האיפור שלה ושמו bootyful. בקליפ של השיר השתתפו ממשתתפי העונה ובנקס עצמה.
בתוכניתה, "הטופ מודל הבאה",בפרק הסיכום של העונה התשע עשרה אמרה: "אין לי מושג מה חשבתי!... דוגמנים לא שרים!" נוסף לכך הוציאה לאור סינגל עם כוכב ליגת ה-NBA קובי בראיינט, "K.O.B.E.". וכן הקליטה את שיר הנושא לסרט "בובה אמא" בשם "תהיה כוכב".

חייה הפרטיים

בעברה של טיירה מספר מערכות יחסים מתוקשרות, בין היתר עם הבמאי ג'ון סינגלטון, עם בנקאי ההשקעות קרייג דייוויס, הכדורסלן כריס ובר ועם המוזיקאי סיל. החל משנת 2013, היא יוצאת עם הצלם הנורווגי אריק אסלה.
ב-8 במאי 2006 נכנסה בנקס לרשימת "100 האנשים בעלי ההשפעה הגדולה בעולם" של המגזין הנחשב טיים.